《谨所之赠王氏子》
宋代·陈淳

我赠王氏子，作此谨所之。之子何所喜，喜有近道资。

妙龄正弱冠，立志已不卑。与之语则解，知弗流俗随。

今闻欲有行，问之如何其。曰取天下友，曰求天下师。

斯言美则美，乃大人之为。在子则太早，恐非其所宜。

去圣嗟已远，名家好相持。师者每异户，友焉亦多岐。

志稚未坚定，焉保无转移。识嫩未的确，那知真是非。

同人遽于野，懔乎其亦危。既慕圣贤学，须循圣贤规。

圣功有次序，躐进徒尔疲。非益欲速成，孔深阙童讥。

登高必自下，子思端不欺。道尔求诸远，孟轲尤所嗤。

小学极纤悉，无非固骸肌。洒扫进退间，三千其威仪。

子曾与周旋，有亏已无亏。大学入德门，纲条备无遗。

开端在格物，大当致吾知。子曾与讲贯，有疑已无疑。

语孟两部书，坦坦无峣崎。尽是平实语，中蕴至宝辉。

子曾得其趣，抑尔猎其皮。入道贵有主，何须事支离。

进德贵著实，何容慕新奇。后生所可畏，不在华藻摛。

亦非记览博，亦匪谈辨飞。勇往识其正，路头不参差。

终始一敬入，绝无傲岸私。驱车万里道，最谨发轫时。

豪釐稍有差，千里谬莫追。志学错所学，从心竟相违。

知止失所止，能得之者希。康庄大通衢，无用径捷窥。

章韶大雅音，不必转调吹。美璞要成器，切戒浪琢锤。

良苗善保养，粢盛方可期。惜兹少壮力，正宜自鞭治。

一一务下学，俛焉日孜孜。圣门缜密功，不容漏毫丝。

真积中欠缺，虚劳外奔驰。杂乎其胸臆，决堕狂与痴。

不为子行喜，抑为子行悲。子既扣我门，吾何吝子医。

不觉写肝肺，有此谆谆词。此理无强聒，姑以诚吾思。

于乎王氏子，念我谨所之。

作者简介：陈淳(1159～1223)是中国南宋理学家。字安卿，亦称北溪先生。漳州龙溪(今福建漳州龙文人），今祠建漳州龙文洛滨社。朱熹晚年的得意门生，理学思想的重要继承者和阐发者。著作有《北溪全集》。